NACRT

Na temelju članka 289. stavka 7. Zakona o socijalnoj skrbi („Narodne novine“ broj 18/22., 46/22., 119/22., 71/23., 156/23. i 61/25.), članka 33. stavka 4. Statuta Varaždinske županije („Službeni vjesnik Varaždinske županije“ broj 14/18., 7/20., 65/20. - pročišćeni tekst i 11/21.) i članka 56. Poslovnika o radu Županijske skupštine Varaždinske županije („Službeni vjesnik Varaždinske županije“ broj 26/18., 7/20., 65/20. - pročišćeni tekst i 11/21.), Županijska skupština Varaždinske županije na sjednici održanoj \_\_\_\_\_\_\_\_2025. godine donosi

**ODLUKU**

**o postupku ostvarivanja jednokratne novčane naknade i socijalnih usluga**

1. OPĆE ODREDBE

**Članak 1.**

Ovom Odlukom utvrđuju se uvjeti, način i postupak ostvarivanja prava na jednokratnu novčanu naknadu i socijalne usluge za koje se sredstva osiguravaju u proračunu Varaždinske županije.

Sredstva za provođenje ove Odluke osiguravaju se u Proračunu Varaždinske županije i odobravaju se do utroška proračunskih sredstava za tu namjenu u proračunskoj godini.

**Članak 2.**

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

1. JEDNOKRATNA NOVAČNA NAKNADA

**Članak 3.**

Pravo na jednokratnu novčanu naknadu može ostvariti samac ili kućanstvo, koji su korisnici socijalne skrbi (u nastavku: Korisnik).

Pravo na jednokratnu novčanu naknadu ne mogu ostvariti članovi istog kućanstva, svaki pojedinačno.

Uz osobe koje su kao korisnici navedene odredbama Zakona o socijalnoj skrbi, pravo na jednokratnu novčanu naknadu može ostvariti i samac ili kućanstvo koji nisu korisnici socijalne skrbi, ali koji su se zbog trenutnih životnih okolnosti, na koje nisu mogli utjecati, kao što su bolest, viša sila i slično, našli u situaciji da ne mogu podmirivati osnovne životne potrebe.

**Članak 4.**

Pravo na jednokratnu novčanu naknadu može se ostvariti samo jednom u 12 mjeseci.

Osoba starija od 18, a mlađa od 65 godina starosti dužna je prilikom podnošenja zahtjeva podnijeti osobni plan za poboljšanje socijalne situacije u kojoj se nalazi. Plan mora obvezno sadržavati aktivnosti koje osoba planira poduzeti radi stjecanja vlastitih prihoda koji su dovoljni za uzdržavanje sebe, odnosno članova obitelji koje je po zakonu dužna uzdržavati.

Plan mora podnijeti i osoba mlađa od 18 godina starosti, a starija od 15 godina, koja nije upisana u redovni sustav školovanja.

**Članak 5.**

Kriteriji za ostvarivanje prava na jednokratnu novčanu naknadu su kumulativno:

* da je podnositelj zahtjeva hrvatski državljanin koji ima prebivalište na području Varaždinske županije najmanje godinu dana prije podnošenja zahtjeva,
* da podnositelj zahtjeva pravo na jednokratnu novčanu naknadu nije ostvario unazad 12 mjeseci od dana donošenja rješenja kojim se odlučilo o pravu na jednokratnu novčanu naknadu,
* da podnositelj zahtjeva i članovi kućanstva nemaju u vlasništvu stan ili kuću, osim one koju koriste za stanovanje.

**Članak 6.**

Pravo na jednokratnu novčanu naknadu može ostvariti samostalno i dijete do 18 godina starosti, koje se nalazi u ustanovi pružatelju socijalne usluge smještaja djece, ukoliko su ispunjeni sljedeći uvjeti:

* dijete je smješteno u ustanovu pružatelja socijalne usluge smještaja djece na području Varaždinske županije,
* roditelji nisu poznati ili su lišeni roditeljskih prava i
* iako pokušana, nije uspjela naplata uzdržavanja od roditelja ili je dijete izuzeto iz obitelji jer ne postoji mogućnost uzdržavanja od strane roditelja.

Za dijete zahtjev podnosi ustanova ili nadležni zavod za socijalni rad.

III. UVJETI ZA OSTVARIVANJE PRAVA NA JEDNOKRATNU NOVČANU NAKNADU

**Članak 7.**

Pravo na jednokratnu novčanu naknadu utvrđenu ovom Odlukom podnositelj zahtjeva (korisnik) iz može ostvariti ako ispunjava sljedeće uvjete:

* uvjet prihoda
* poseban uvjet.

**Članak 8.**

Uvjet prihoda ispunjava samac ili kućanstvo s mjesečnim prihodom:

* samac do 250,00 EUR
* dvočlano kućanstvo do 350,00 EUR
* tročlano kućanstvo do 400,00 EUR
* ako kućanstvo ima više od tri člana, visina prihoda za svakog člana povećava se za 70,00 EUR po članu kućanstva.

Prihodom u smislu stavka 1. ovog članka smatra se iznos mjesečnog primanja (neto plaća, mirovina ili druga primanja od rada, prihod od prodaje pokretnina i nekretnina) samca ili svih članova kućanstva ostvarena u posljednja tri mjeseca koja prethode mjesecu u kojem je podnijet zahtjev za ostvarivanje prava na novčanu naknadu.

Novčana sredstva koja se ne uračunavaju u prihod iz stavka 1. ovog članka određuju se sukladno odredbama Zakona o socijalnoj skrbi.

**Članak 9.**

Poseban uvjet u smislu ove Odluke ispunjavaju:

* samac ili kućanstvo zbog podmirenja izvanrednih troškova nastalih zbog trenutačnih životnih okolnosti,
* osobe oboljele od teških zloćudnih, kroničnih i drugih teških i rijetkih bolesti, za one nužne troškove liječenja koje ne mogu ostvariti putem Hrvatskog zavoda za zdravstveno osiguranje, a postoji preporuka liječnika za takvo liječenje,
* samac ili kućanstvo, kojima je potrebna adaptacija stambenog prostora da bi se isti prilagodio osobama s invaliditetom,
* osobe koje su zbog prirodne/elementarne nepogode, ili drugog nesretnog slučaja kao što su požar, poplava i slično imali štetu na nekretnini u kojoj žive, uz uvjet da je navedena nekretnina za stanovanje jedina te da u istoj nije moguće živjeti bez popravka,
* kućanstvo zbog podmirenja troškova nastalih uslijed početka školske godine, a koji su vezani uz opremanje djeteta za školu (nabava odjeće i obuće, računala, odgojno-obrazovnog radnog materijala),

ukoliko su se zbog okolnosti navedenim u alinejama 1. do 5. trenutno našli u materijalnoj situaciji zbog koje je ugroženo njihovo uzdržavanje, odnosno uzdržavanje osoba koje su po zakonu dužni uzdržavati.

**Članak 10.**

Pravo na jednokratnu novčanu naknadu ne može se priznati radno sposobnoj osobi koja je nezaposlena, kao i osobi koja je odbila socijalnu uslugu koju priznaje Hrvatski zavod za socijalni rad, ili bi ostvarivala pravo na takvu uslugu, a nije podnijela zahtjev.

Pravo na jednokratnu novčanu naknadu ne može se priznati osobi koja je u istoj godini primila neki oblik novčane naknade ili naknade u naravi od druge jedinice područne (regionalne) samouprave ili Grada Zagreba.

**Članak 10.**

Nužni troškovi liječenja odnose se na troškove liječenja, nabave lijeka ili ortopedskog pomagala, koji su prema preporuci nadležnog liječnika specijaliste iz sustava javnog zdravstva,

po pravilima medicinske struke, prijeko potrebni i nenadomjestivi (bez mogućnosti zamjene ili korištenja drugog pomagala, odnosno lijeka, odobrenog od strane Hrvatskog zavoda za zdravstveno osiguranje).

Podnositelj zahtjeva nastanak nesretnog slučaja (požar, poplava) dokazuje ispravom izdanom od nadležne policijske uprave ili vatrogasne postrojbe.

Osoba ili obitelj moraju imati prijavljeno prebivalište na adresi nekretnine za koju traže novčanu naknadu.

Osoba koja traži novčanu naknadu dužna je dokazati da nema osoba koje bi joj po zakonu bile dužne dati pomoć ili ju uzdržavati (u 2. stupnju ravne linije, a 1. stupnju pobočne linije), odnosno da te osobe to nisu u stanju učiniti.

IV. NAMJENA I IZNOS JEDNOKRATNE NOVČANE NAKNADE

**Članak 11.**

Jednokratna novčana naknada djetetu se može odobriti za osnovne životne potrebe ili za potrebe odgoja i školovanja.

Novčana naknada se odobrava u iznosu do 400,00 EUR godišnje.

Podnositelj zahtjeva dužan je podnijeti izvješće o utrošenim sredstvima koje obvezno sadržava preslike računa ili druge vjerodostojne isprave kojom se dokazuje izvršeno plaćanje (potvrda banke, bankovni izvod).

**Članak 12.**

Ukupni iznos novčane naknade koji samcu ili kućanstvu može biti odobren ovisi o cjelokupnim obiteljskim, socijalno-ekonomskim i zdravstvenim okolnostima korisnika, visini prihoda, radnoj sposobnosti i broju djece, a u jednoj kalendarskoj godini može iznositi:

1. za podmirivanje osobnih troškova života (hrana, odjeća, obuća i higijenske potrepštine)

* samac – do 135,00 EUR
* kućanstvo:

1. dvočlano – do 250,00 EUR
2. tročlano i više članova – do 400,00 EUR
3. za podmirenje troškova liječenja

* u tuzemstvu – do 300,00 EUR
* u inozemstvu – do 500,00 EUR
* nabava ortopedskih i drugih pomagala – do 300,00 EUR,

1. za adaptaciju stambenog prostora potrebama osoba s invaliditetom - do 700,00 EUR,
2. za sanaciju štete nastale nesretnim slučajem (požar, poplava i sl.) - do 1.000,00 EUR.

**Članak 13.**

Umjesto novčane naknade korisniku se može dodijeliti i pomoć u naravi:

* kada postoji sumnja da će podnositelj zahtjeva novčanu naknadu utrošiti za podmirivanje osobnih troškova života ili
* kada zbog starosti ili nemoći korisnik nije u mogućnosti sam nabaviti potrebnu robu ili nabaviti potrebne radove ili uslugu.

Robu, odnosno radove ili uslugu iz stavka 1. ovog članka za korisnika naručuje i dostavlja upravni odjel nadležan za socijalnu skrb.

1. POGREBNI TROŠKOVI

**Članak 14.**

U slučaju nepreuzimanja tijela umrle osobe u roku od 48 sati od nastupa smrti, osim u slučaju kada troškove snosi Hrvatski zavod za socijalni rad sukladno odredbama Zakona o socijalnoj skrbi ili zdravstvena ustanova sukladno Zakonu o zdravstvenoj zaštiti, pokop posmrtnih ostataka umrle osobe obavit će se u suradnji zdravstvene ustanove, nadležnog zavoda za socijalni rad i Varaždinske županije.

U slučaju iz stavka 1. Varaždinska županija naručuje pokop od ovlaštenog pogrebnika, a troškovi se snose do visine troškova pokopa sukladno mjesnim običajima.

Varaždinska županija će troškove pokopa posmrtnih ostataka naplatiti regresno iz ostavine umrle osobe.

1. FINANCIRANJE OSTALIH SOCIJALNIH USLUGA

**Članak 15.**

Varaždinska županija sudjeluje u financiranju zbrinjavanja beskućnika odobravanjem sufinanciranja rada udruga, u skladu sa svojim financijskim mogućnostima.

Udruga podnosi zahtjev za sufinanciranje rada ili projekta sukladno propisima koji se odnose na financiranje rada udruga.

Udruga mora imati licencu za pružanje socijalne usluge smještaja beskućnika.

**Članak 16.**

Varaždinska županija sudjeluje u financiranju rada pučke kuhinje u skladu sa svojim financijskim mogućnostima.

O financiranju rada pučke kuhinje Varaždinska županija sklapa ugovor s pružateljem socijalne usluge.

Pružatelj socijalne usluge dužan je podnositi polugodišnje i godišnje izvješće o utrošenim sredstvima.

**Članak 17.**

Varaždinska županija osigurava sredstva za rad ustanova socijalne skrbi kojima je osnivač te na taj način osigurava financijska sredstva za skrb o starijim osobama i žrtvama obiteljskog nasilja.

**Članak 18.**

Varaždinska županija osigurava sredstva za rad udruga koje djeluju na području socijalne skrbi.

Udruga kojoj se odobravaju sredstva mora imati upisanu djelatnost pružanja socijalnih usluga.

Sredstva za rad udruga iz ovog članka odobravaju se sukladno propisima koji se odnose na financiranje rada udruga.

1. POSTUPAK ZA OSTVARIVANJE PRAVA

**Članak 19.**

Postupak za ostvarivanje prava na jednokratnu novčanu naknadu pokreće se na zahtjev stranke, upravnom odjelu nadležnom za poslove socijalne skrbi na propisanom Obrascu, koji sadrži popis obavezne dokumentacije.

Iznimno, postupak za ostvarivanje prava na jednokratnu novčanu naknadu za korisnika može pokrenuti nadležni zavod za socijalni rad, jedinica lokalne samouprave, udruga, a u kojem slučaju će se isplata novčane naknade izvršiti na račun korisnika, osim u slučajevima propisanima zakonom (osobe pod skrbništvom).

Propisani obrazac zahtjeva za ostvarivanje prava na jednokratnu novčanu naknadu objavljuje se na službenim internetskim stranicama Varaždinske županije.

Zahtjevi kojima nije priložena sva potrebna dokumentacija, rješenjem će se odbaciti, ukoliko podnositelj zahtjeva ne dopuni dokumentaciju sukladno odredbama Zakona o općem upravnom postupku.

Pri rješavanju o pravu na jednokratnu novčanu naknadu nadležni upravni odjel može zatražiti dodatne podatke te mišljenje o dodjeli novčane naknade od nadležnog zavoda za socijalni rad, jedinica lokalne samouprave i drugih institucija.

Rješenje za ostvarivanje prava na novčanu naknadu donosi upravni odjel nadležan za poslove socijalne skrbi.

**Članak 20.**

Novčana naknada se isplaćuje na račun podnositelja zahtjeva.

U slučaju da podnositelj zahtjeva ima zaštićeni račun dužan je dostaviti obrasce FINA-e na ime uplatitelja: Varaždinska županija, Franjevački trg 7, Varaždin, OIB: 15877210917.

Isplatu svih financijskih sredstava iz ove Odluke provodi upravni odjel nadležan za poslove proračuna na temelju rješenja/zaključka upravnog odjela nadležnog za poslove socijalne skrbi.

**Članak 21.**

Svi podnositelji zahtjeva kojima su odobrena sredstva po ovoj Odluci obvezni su dostaviti dokaz o namjenski utrošenim sredstvima.

Ukoliko korisnik prava iz ove Odluke ne dostavi dokaz iz stavka 1. ovog članka, neće mu se odobriti financijska sredstva sljedeće dvije godine.

**Članak 22.**

Pravo na jednokratnu novčanu naknadu priznaje se s danom izvršnosti rješenja.

**Članak 23.**

O žalbi protiv rješenja o pravu na jednokratnu novčanu naknadu odlučuje ministarstvo nadležno za poslove socijalne skrbi.

1. ZAVRŠNE ODREDBE

**Članak 24.**

Danom stupanja na snagu ove Odluke prestaje važiti Odluka o uvjetima, načinu i postupku ostvarivanja prava na jednokratnu novčanu pomoć („Službeni vjesnik Varaždinske županije“, broj 58/17.).

**Članak 25.**

Ova Odluka stupa na snagu prvog dana od dana objave u Službenom vjesniku Varaždinske županije.

**KLASA:**

**URBROJ:**

**Varaždin 2025.**

PREDSJEDNIK

ŽUPANIJSKE SKUPŠTINE

Krunoslav Lukačić

**OBRAZLOŽENJE**

Na temelju odredbe čl. 289. st. 7. Zakona o socijalnoj skrbi („Narodne novine“ broj 18/22., 46/22., 119/22., 71/23., 156/23. i 61/25.), jedinice lokalne i područne (regionalne) samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno navedenim Zakonom, na način propisan njihovim općim aktom, ako u svom proračunu imaju za to osigurana sredstva.

Zbog usklađivanja s Zakonom o socijalnoj skrbi i Socijalnim planom Varaždinske županije za razdoblje 2024.-2026., pripremljena je nova odluka kojom se uređuju prava u području socijalne skrbi za koja se sredstva osiguravaju u Proračunu Varaždinske županije.

Sredstva za provođenje ove Odluke osiguravaju se u Proračunu Varaždinske županije.

Danom stupanja na snagu ove Odluke prestaje važiti Odluka o uvjetima, načinu i postupku ostvarivanja prava na jednokratnu novčanu pomoć („Službeni vjesnik Varaždinske županije“, broj 58/17.), kojom je parcijalno bilo uređeno pravno na jednokratnu novčanu naknadu sukladno odredbama Zakona o socijalnoj skrbi koji je prestao važiti.

POSTUPAK SAVJETOVANJA S JAVNOŠĆU …. Proveden u razdoblju ….

Slijedom navedenog, predlaže se donošenje Odluke u predloženom tekstu.

ŽUPAN

Anđelko Stričak